Sebastian Rudy

 
Sebastian Rudy (s. 28. helmikuuta 1990 Villingen-Schwenningen) on saksalainen uransa päättänyt jalkapalloilija. Hän edusti valtaosan urastaan Saksan Bundesliigan TSG Hoffenheimia, jossa hän pelasi kaudet 2010–2017 ja 2019–2023. Pelipaikaltaan Rudy oli keskikenttäpelaaja. 
Rudy pelasi Saksan jalkapallomaajoukkueessa 29 ottelua vuosina 2014–2019. Hän kuului Saksan joukkueeseen Maanosaliittojen cupissa 2017 ja MM-kilpailuissa 2018.
Ura.
Seurajoukkueura.
VfB Stuttgartin kasvatti Rudy debytoi ammattilaistasolla vuonna 2007 Stuttgartin kakkosjoukkueessa. Hänelle ei auennut vakiopaikkaa seuran ykkösjoukkueesta. Hän pelasi seurassa 15 ottelua Bundesliigassa sekä neljä Mestarien liigassa, joissa sekä teki että syötti yhden maalin. Rudy siirtyi vuonna 2010 niin ikään Bundesliigassa pelanneeseen TSG Hoffenheimiin. Hoffenheimissä nuori Rudy nousi nopeasti vakiopelaajaksi. Hän pelasi seitsemän kauden aikana 195 bundesliigaottelua, joissa teki 11 ja syötti 29 maalia. Kaudella 2014–2015 hän pelasi 29 ottelua tehden neljä maalia, mikä oli hänen paras maalimääränsä.
Kaudeksi 2017–2018 Rudy siirtyi Hoffenheimista suurseura Bayern Müncheniin. Kolmen vuoden sopimuksen tehnyt Rudy siirtyi Bayerniin ilmaiseksi. Hän voitti kaudella 2017–2018 Bundesliigan mestaruuden. Pelaamissaan 25 ottelussa hän teki yhden ja syötti neljä maalia. Hän voitti myös DFL-Supercupin. Mestarien liigassa hän pelasi viisi ottelua. 
Yhden Bayern-kauden jälkeen Rudy siirtyi Schalke 04:ään 16 miljoonalla eurolla. Kaudella 2018–2019 hän pelasi 21 ottelua Bundesliigassa ja neljä Mestarien liigassa. Kauden 2019–2020 hän oli lainalla vanhassa seurassaan Hoffenheimissa ja pelasi Bundesliigassa 32 ottelua, joissa hän teki yhden maalin. Hän aloitti kauden 2020–2021 Schalkessa, jossa hän ehti pelata kaksi bundesliigaottelua, mutta siirtyi lokakuussa 2020 jälleen loppukauden mittaisella lainasopimuksella Hoffenheimiin. Kaudella 2020–2021 Rudy pelasi Hoffenheimissa 25 Bundesliigan ottelua, joissa hän teki yhden maalin ja antoi kolme maalisyöttöä. Eurooppa-liigassa hän pelasi seitsemän ottelua.
Kesäkuussa 2021 Rudy siirtyi Hoffenheimiin pysyvästi kaksivuotisella sopimuksella. Kaudella 2021–2022 hän pelasi Bundesliigassa 21 ottelua, joissa hän teki kolme maalia, sekä kolme Saksan cupin ottelua. Kaudella 2022–2023 hän pelasi 22 bundesliigaottelua, joissa hän antoi yhden maalisyötön. Saksan cupissa hän pelasi yhden ottelun ja syötti yhden maalin. Rudyn sopimus Hoffenheimin kanssa päättyi kesään 2023, eikä Hoffenheim uusinut hänen sopimustaan.
Syyskuussa 2023 Rudy ilmoitti lopettavansa ammattilaisuransa.
Maajoukkueura.
Rudy edusti monia Saksan nuorten maajoukkueita. Hän pelasi kuusi ottelua ja teki yhden maalin Saksan saavuttaessa pronssia alle 17-vuotiaiden MM-kilpailuissa 2007. Vuodet 2009–2013 hän pelasi alle 21-vuotiaiden maajoukkueessa. Hän pelasi kolme ottelua ja teki kaksi maalia ikäluokan EM-kilpailuissa 2013. 
Toukokuussa 2014 Rudy teki debyyttinsä Saksan jalkapallomaajoukkueessa ystävyysottelussa Puolaa vastaan. Häntä ei kuitenkaan valittu saman kesän MM-kisoihin, joissa Saksa voitti kultaa. Rudy valittiin EM-karsintaotteluun syyskuussa 2014 Skotlantia vastaan. Hän myös pelasi tuossa ottelussa. Hän pelasi kaikki viisi ottelua Saksan voittaessa Maanosaliittojen cupin 2017. Ensimmäisen ja ainoaksi jääneen maajoukkuemaalinsa hän teki MM-karsintaottelussa Pohjois-Irlantia vastaan 5. lokakuuta 2017. MM-kilpailuissa 2018 hän pelasi 31 minuuttia ottelussa Ruotsia vastaan. Viimeisen maaottelunsa hän pelasi 16. marraskuuta 2019 EM-karsinnoissa Valko-Venäjää vastaan, jossa hän tuli vaihdosta kentälle ottelun loppuminuuteilla.
Rudy pelasi yhteensä 29 maaottelua ja teki niissä yhden maalin. Hän pelasi kolme MM- ja viisi EM-karsintaottelua.